送河北轉運使陳修撰學士
作者：梅堯臣
朝代：宋

paragraphs: 河隍多宿兵，兵食固所須。
幸時不戰鬭，畜養安可無。
古興十萬師，七十萬家輟耕鋤。
今來歲調餉，且與往昔殊。
不使民轉輓，但使民歸租。
急緩實塞下，商賈以利趨。
關西河東亦如此，軍食雖足民實虛。
公乎抱長才，當有所畫謨。
應不貸內府，重錦象牙明月珠。
邊城預自足，寧待臨事諭。
莫令漢庭臣，獨言桑大夫。